ET Euroopa Liidu Teataja L 71/11

KOMISJONI OTSUS,

2. veebruar 2006,

millega kiidetakse Euroopa Ühenduse nimel heaks Euroopa Ühenduse ja Ameerika Ühendriikide vahelise elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva kokkuleppe lisade muudatused

(teatavaks tehtud numbri K(2006) 81 all)

(EMPs kohaldatav tekst)

(2006/198/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 16. märtsi 1998. aasta otsust 98/258/EÜ elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva kokkuleppe sõlmimise kohta Euroopa Ühenduse ja Ameerika Ühendriikide vahel, (1) eriti selle artikli 4 kolmandat lõiku,

ning arvestades järgmist:

(1) Kokkuleppe ühine korralduskomitee (edaspidi “komitee”) väljastas oma 27. oktoobri 2005. aasta istungil soovituse seoses kalandustoodete samaväärsuse kindlakstegemisega. Kõnealuse soovituse tulemusena on asjakohane muuta kokkuleppe V lisa.

(2) Kõnealune muudatus tuleks ühenduse nimel heaks kiita.

(3) Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,

ON TEINUD JÄRGMISE OTSUSE:

Artikkel 1

Vastavalt Euroopa Ühenduse ja Ameerika Ühendriikide vahelise elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva kokkuleppe artikli 14 alusel loodud ühise korralduskomitee soovitusele kiidetakse käesolevaga Euroopa Ühenduse nimel heaks muudatused kõnealuse kokkuleppe V lisas. Kirjavahetuse vormis kokkuleppe tekst, sealhulgas kokkuleppe V lisasse tehtavad muudatused, lisatakse käesolevale otsusele.

Artikkel 2

Tervishoiu ja tarbijakaitse peadirektoraadi peadirektor on volitatud kirjavahetuse vormis kokkuleppele alla kirjutama, et muuta see ühendusele siduvaks.

Artikkel 3

Käesolevat otsust kohaldatakse selle kuu esimesest päevast, mis järgneb kuule, mil Ameerika Ühendriigid teatavad ühendusele kirjalikult, et siseriiklikud menetlused artiklis 1 nimetatud muudatuste vastuvõtmiseks on lõpule viidud.

Brüssel, 2. veebruar 2006 Komisjoni nimel komisjoni liige Markos KYPRIANOU

(1) ELT L 118, 21.4.1998, lk 1.

ET Euroopa Liidu Teataja L 71/12

KIRJAVAHETUSE

vormis kokkulepe, mis käsitleb elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva Euroopa Ühenduse ja Ameerika Ühendriikide vahelise kokkuleppe lisade muudatusi

Brüssel, 30. jaanuar 2006

Lugupeetud härra

Pidades silmas Euroopa Ühenduse ja Ameerika Ühendriikide vahel sõlmitud kokkulepet, mis käsitleb elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid, on mul au teha ettepanek muuta nimetatud kokkuleppe lisasid järgmiselt:

Kokkuleppe artikli 14 lõike 1 alusel loodud ühise korralduskomitee soovituste kohaselt asendada kokkuleppe V lisa punkti 11 tekst A-liite vastava tekstiga, mis on lisatud käesolevale kirjale.

Oleksin tänulik, kui kinnitaksite, et Ameerika Ühendriigid nõustuvad kokkuleppe V lisa sellise muutmisega.

Lugupidamisega

Euroopa Ühenduse nimel Jaana HUSU-KALLIO

Brüssel, 1. veebruar 2006

Lugupeetud proua

Mul on au viidata Teie kirjale, mis sisaldab elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva Euroopa Ühenduse ja Ameerika Ühendriikide vahel sõlmitud kokkuleppe V lisa punkti 11 kavandatavate muudatuste üksikasju.

Sellega seoses on mul au kinnitada, et Ameerika Ühendriigid on nõus esitatud kavandatavate muudatustega, mille koopia on siinkohal lisatud, vastavalt kokkuleppe artikli 14 lõike 1 alusel loodud ühise korralduskomitee soovitustele. Saan aru, et muudatused jõustuvad päeval, mil EÜ teatab Ameerika Ühendriikidele, et ta on nende muudatuste jõustamiseks vajalikud menetlused lõpule viinud.

Lugupidamisega

Ameerika Ühendriikide pädeva asutuse nimel Norval E. FRANCIS